title: Felinae
text: Iste articlo tracta sobre o concepto zoolochico d'os felins. Pa atros emplegos d'a parola felino, se veiga Felino (desambigación).
  
  En Zoolochía, os felins (scientificament Felinae, en latín) son estrictament una subfamilia de a familia d'os felidos con caracteristicas anatomicas comuns y que constituyen un linache filetico verdatero, deseparada de l'atra gran subfamilia de Felidae que ye a d'os panterins, bien luego, ya en es inicios de a evolución d'a familia.
  
  Caracteristicas 
  
  Os Felinae u felins tienen caracteristicas comuns que son diferenciaderas con respecto a os suyos parients lontanos, os panterins.
  
  A cabeza sole estar menos robusta que en aquells, con formas más arronchadetas y mandibulas y arcos zigomaticos menos pronunciaus, que corresponden tamién con una menor masa muscular relativa sobre o cranio.
  
  A piel despullada y humeda que forma la trunfa d'o naso comienza una miqueta enantes que o perfil d'o mueso remate y pase a estar vertical, de forma que os felins tienen un poquet de piel despullada tamién por alto, en o final d'o mueso, mientres que os panterins nomás en tienen a on que o naso ye vertical, quedando sin parte humeda en l'horizontal.
  
  Unatra caracteristica fundamental ye que larinche de totz os Felinae ye totalment osificada, de forma que garra especie no puede gramar como sí que lo fan os panterins. As vocalizacions d'os felins, por contra, son más suaus y van dende o miulido d'os gatos dica sons parellanos a un escanyutido agudo (caso d'o guepardo), pasando por toda una gama de turrulidos.
  
  A mida más chicorrona no ye manimenos una caracteristica diferenciadera d'os felins, anque a mayoría d'especies sían efectivament más menudas que as de panterins, porque en existe lo menos dos eixemplos de dimensions parellanas a las d'aquells: Acinonyx jubatus, o guepardo, y Puma concolor, o puma, son felins verdaders (y no pas panterins) y tienen una mida gran y un peso que brinca fácilment d'os 45 kg.
  
  Clasificación 
  
  Chenero Acinonyx.
  Acinonyx jubatus - guepardo.
  Chenero Caracal.
  
  Caracal caracal - caracal u lince caracal.
  Chenero Catopuma.
  Catopuma badia - gato dorau de Borneo.
  Catopuma temminckii - gato dorau asiatico.
  Chenero Felis.
  Felis chaus.
  Felis margarita.
  Felis nigripes.
  Felis silvestris - gato con numerosas subespecies, d'entre as que cal destacar:
  Felis silvestris silvestris - gato montesino europeu.
  Felis silvestris catus - gato domestico.
  Felis silvestris grampia - gato montesino d'as Islas Britanicas.
  Felis silvestris lybica - gato montesino d'o norte d'Africa.
  Felis silvestris bieti - gato montesino de China.
  Chenero Lynx - cervals u linces.
  Lynx canadensis - cerval de Canadá.
  Lynx lynx - cerval europeu.
  Lynx pardinus - cerval iberico.
  Lynx rufus - cerval royo de Nordamerica.
  
  Chenero Leopardus.
  Leopardus braccatus - gato d'o Pantanal.
  Leopardus colocolo - gato colocolo.
  Leopardus geoffroy - gato montesino de Sudamerica.
  Leopardus guigna - a huíña, un gato montesino endemico de Chile y Archentina.
  Leopardus jacobitus - gato andino u chinchay.
  Leopardus pajeros - gato de pampa u gato pajero.
  Leopardus pardalis - ocelot.
  Leopardus tigrinus - tigrillo.
  Leopardus wiedii - margay u gato margay.
  Chenero Leptailurus.
  
  Leptailurus serval - serval.
  Chenero Otocolobus
  Otocolobus manul - manul u gato manul.
  Chenero Pardofelis
  Pardofelis marmorata - gato de márbol.
  Chenero Prionailurus
  Prionailurus bengalensis - gato de Bengala.
  Prionailurus planiceps - gato de cabeza plana.
  Prionailurus rubiginosus - gato robinau u gato de robín.
  Prionailurus viverrinus - gato pescataire u gato pescador. 
  Chenero Puma.
  Puma concolor - puma u  lión de montanya.
  Puma yagouaroundi - yaguarondi.
  
  Se veiga tamién 
  
  Feliformia
  Gato (desambigación).
  
  Vinclos externos 
  
  Felidae